《李太常伯华江上草堂雪夜出妓弹琵琶》
明代·吕时臣

北风吹雪昼易昏，树深竹密江上村。红灯照席不知夜，忽有远客惊叩门。

系马登堂不问姓，不顾傍人即坐定。座中举目皆英豪，主人呼出郑樱桃。

红丝袅地毾鶄暖，帘额纷香落凤毛。大小忽雷手中出，须臾翻作郁轮袍。

媚脸斜凝新病眼，一曲低回黄金槽。众客闻之各掩泪，浔阳此夜我先醉。

天涯海角用此心，古人意气轻黄金。瞥然上马出门去，酒酣寒极天将曙。

作者简介：一名时。明浙江鄞县人，字中父，一作仲父。工诗，亦工散曲。以避仇远游，历齐、梁、燕、赵间，为人贞介廉洁。客死涉县，卒年七十。有《甬东山人稿》。